b"\n_START_ARTICLE_\nTurbo folk\n_START_PARAGRAPH_\nTurbo folk (tudi turbo-folk), je priljubljena glasbena zvrst nastala v Jugoslaviji v poznih 1980-tih. Nastala je pod vplivom popularnih pop folk izvajalcev 1980-tih, kot je na primer Lepa Brena._NEWLINE_Turbo folk ima sloves kavarni\xc5\xa1ke glasbe, zelo priljubljen pa je izraz narodnjaki (narodnjaci) tako za glasbo kot za izvajalce. Izraz turbofolk je prvil uporabil \xc4\x8drnogorski pevec Rambo Amadeus. Z njim je sicer na \xc5\xa1aljiv na\xc4\x8din opisoval lasten \xc4\x8dudni zvok, ki je zdru\xc5\xbeeval razli\xc4\x8dne sloge in vplive, podobno kot \xc5\xa1vedski na\xc4\x8din serviranja hrane sm\xc3\xb6rg\xc3\xa5sbord. Najprej je bil izraz le zvo\xc4\x8dna zbadljivka, fraza, ki je namenoma \xc5\xa1aljiva za zdru\xc5\xbeevanje dveh nasprotujo\xc4\x8dih si pojmov -\xc2\xa0\xc2\xbbturbo\xc2\xab, ki se nana\xc5\xa1a na podobo sodobnega industrijskega razvoja in\xc2\xa0\xc2\xbbfolk\xc2\xab, simbol tradicije in pode\xc5\xbeelskega nazadnja\xc5\xa1tva. _NEWLINE_\xc4\x8ceprav je turbo folk tesno povezan z izvajalci iz Srbije, je bil priljubljen tudi v drugih nekdanjih jugoslovanskih republikah: Bosni in Hercegovini, Hrva\xc5\xa1ki, Makedoniji in Sloveniji. Poleg tega je turbo folk prisoten tudi v Bolgariji, Tur\xc4\x8diji in Gr\xc4\x8diji, kjer se pojavlja vzporedno z ustreznimi krajevnimi zvrstmi: \xc4\x8dalgo, arabesko in laiko. Zelo podobna glasbena zvrst je priljubljena v Romuniji, kjer je znana kot manele._NEWLINE_Turbo folk je nastal iz pop folka ob velikem vplivu sodobnih zvrsti. Sama melodika je me\xc5\xa1anica srbske etni\xc4\x8dne in romske glasbe, \xc4\x8dutiti pa je vpliv arabske, tur\xc5\xa1ke in gr\xc5\xa1ke ljudske glasbe. V devetdesetih letih je postal turbo-folk v Srbiji eden glavnih medijev za promoviranje dr\xc5\xbeavno sponzoriranega nacionalizma in velikosrbskih te\xc5\xbeenj ter poveli\xc4\x8devanje t. i. \xc2\xbbnove elite\xc2\xab\xc2\xa0srbskih mafijcev, ki so obogateli in pri\xc5\xa1li na oblast na sumljiv na\xc4\x8din. Raz\xc5\xa1irja se predvsem prek medijev, ki jih nadzoruje dr\xc5\xbeava, med katerimi ima najvidnej\xc5\xa1o vlogo televizijska postaja TV Pink._NEWLINE_Najpomembnej\xc5\xa1a predstavnica in simbol turbofolka je srbska pevka Svetlana Ra\xc5\xbenatovi\xc4\x87 - Ceca. Njena poroka s srbskim generalom in vojnim zlo\xc4\x8dincem \xc5\xbdeljkom Ra\xc5\xbenatovi\xc4\x87em - Arkanom leta 1995 po mnenju kritikov simbolizira zvezo med turbofolkom in srbsko oblastjo. Po Ceci se zgledujejo mnogi izvajalci (Jelena Karleu\xc5\xa1a, Rada Ad\xc5\xbei\xc4\x87 - 'Dara Bubamara' in drugi, ki so vse bolj priljubljeni). Poleg tega je priljubljen in dejaven tudi velik del pevcev starej\xc5\xa1e \xc2\xbbnovokomponirane\xc2\xab\xc2\xa0narodne glasbe (Lepa Brena, Lepa Luki\xc4\x87, \xc5\xa0emsa Suljakovi\xc4\x87, Bora Drlja\xc4\x8da, Mile Kiti\xc4\x87, Milo\xc5\xa1 Bojani\xc4\x87, Mitar Miri\xc4\x87 idr.)."